Dekan Prirodoslovno-matematičkog fakulteta Sveučilišta u Zagrebu, na temelju članka 21. stavka 3. točke 14. i članka 112. stavka 4. Statuta PMF-a (pročišćeni tekst), na prijedlog Fakultetskog kolegija od \_\_\_\_\_\_\_\_\_\_\_\_\_\_\_\_\_ 2020. godine donio je:

**PRAVILNIK O RADU CENTRA ZA KLIMATOLOŠKA ISTRAŽIVANJA**

**(Centre for Climate Research)**

**Opće odredbe**

Članak 1.

Ovim Pravilnikom uređuje se ustrojstvo i djelatnost Centra za klimatološka istraživanja (u daljnjem tekstu: Centar), tijela Centra i njihove ovlasti te druga pitanja od značenja za djelatnost i poslovanje Centra.

Sve imenice koje se u ovom Pravilniku navode u muškom rodu, odnose se na muški i ženski rod ravnopravno.

**Status Centra**

Članak 2.

Centar je ustrojstvena jedinica Fakulteta, a uspostavljen je radi aktivnog i kontinuiranog provođenja interdisciplinarnih i multidisciplinarnih istraživanja klime, klimatskih promjena i njihovog učinka na okoliš.

Centar je dužan djelovati u skladu sa statutom Fakulteta, odredbama ovog Pravilnika, tradicijom Fakulteta te raditi na širenju njegovog ugleda.

**Naziv Centra**

Članak 3.

Naziv pod kojim Centar djeluje je: Sveučilište u Zagrebu, Prirodoslovno-matematički fakultet – Centar za klimatološka istraživanja.

Naziv Centra na engleskom jeziku je Centre for Climate Research.

Skraćeni naziv na engleskom jeziku je ClimaRes.

**Sjedište Centra**

Članak 4.

Sjedište Centra je u Zagrebu, na adresi Horvatovac 102/A.

Internetska adresa Centra je: https://www.pmf.unizg.hr/znanost/centar\_za\_klimatoloska\_istrazivanja

**Djelatnost Centra**

Članak 5.

Temeljna djelatnost Centra je razvoj i provedba interdisciplinarnih istraživanja klime i klimatskih promjena te njihovog učinka na okoliš.

Ostale djelatnosti Centra su:

* razvoj i provođenje suvremenih temeljnih znanstvenih i primijenjenih istraživanja iz područja klimatologije te međudjelovanja klime i organizama, ekosustava, urbanog okoliša i društva,
* okupljanje i umrežavanje istraživača Fakulteta u području klimatoloških istraživanja te suradnja s istraživačima iz drugih institucija,
* prijava i provedba interdisciplinarnih znanstvenoistraživačkih i stručnih projekata iz područja klimatoloških istraživanja,
* praćenje potreba Republike Hrvatske za djelovanjem u području klimatskih promjena uz redovito informiranje o različitim pozivima za prijavu projekata, okupljanje potencijalnih partnera i suradnika te poticanje interdisciplinarne suradnje,
* suradnja s partnerima izvan sustava znanosti i obrazovanja radi praćenja i proučavanja klime, utjecaja klimatskih promjena i njihovog ublažavanja,
* suradnja s ustanovama koje upravljaju zaštićenim područjima prirode, gospodarskim subjektima na čiju djelatnost utječu klimatske promjene te lokalnim zajednicama koje se susreću s problemima izazvanima klimatskim promjenama,
* razvoj i implementacija metoda praćenja klimatskih promjena i postupaka za njihovo ublažavanje,
* informiranje i podizanje svijesti šire javnosti o klimi i klimatskim promjenama, njihovom utjecaju i mogućnostima za prilagodbu,
* informiranje javnosti o aktivnostima Centra, sudjelovanje u javnim raspravama i savjetovanjima, nastupi u medijima, objavljivanje popularnoznanstvenih tekstova na internetskim stranicama i društvenim mrežama Centra,
* organiziranje i održavanje radionica, seminara i predavanja za različitu publiku sa svrhom informiranja, popularizacije i edukacije o klimatološkim istraživanjima, klimi i klimatskim promjenama,
* rad sa studentima i izobrazba mladih istraživača u području klimatoloških istraživanja i njihovog ranog uključivanja u znanstvenoistraživački rad,
* diseminacija, vidljivost i promidžba Centra.

Članak 6.

Djelatnost Centra se ostvaruje kroz znanstveno-istraživačku te stručnu djelatnost, publikacije, organiziranje radionica, predavanja i ostalih aktivnosti koje su vezane uz istraživačku i promocijsku djelatnost.

**Ustroj Centra**

Članak 7.

Tijela Centra su voditelj Centra i Vijeće Centra.

Pravne, kadrovske, računovodstveno-knjigovodstvene, stručno-administrativne te tehničke, opće i pomoćne poslove za potrebe Centra obavljaju odgovarajuće stručne službe Fakulteta.

Članak 8.

Centar predstavlja i zastupa voditelj.

Voditelja Centra biraju između sebe članovi Vijeća Centra, većinom glasova svih članova Vijeća Centra.

Po izboru voditelja Centra od strane članova Vijeća Centra, voditelja Centra imenuje dekan, na mandat u trajanju od dvije godine.

Voditelj Centra se bira po prioritetu predlaganja, kojeg utvrđuju svi odsjeci dogovorno i utvrđeni redoslijed biranja sukladno tom prioritetu predlaganja se ne može mijenjati dok svaki od odsjeka jedanput ne iskoristi svoj prioritet predlaganja.

Članak 9.

Voditelj Centra ima prava i obveze:

* saziva, priprema i vodi sjednicu Vijeća Centra,
* odgovara za stručnost rada Vijeća Centra,
* odgovara za organizaciju rada Centra,
* inicira i predlaže znanstveno-istraživačke, stručne i promidžbene aktivnosti Centra,
* zajedno s Vijećem Centra organizira i provodi djelatnosti Centra iz članka 5. ovog Pravilnika;
* sudjeluje u korespondenciji s pravnim i fizičkim osobama zainteresiranima za djelatnosti
* Centra i dogovara suradnju Centra s pravnim i fizičkim osobama,inicira i predlaže mjere za unaprjeđenje rada Centra.

Voditelj Centra je dužan na kraju akademske godine Fakultetskom vijeću dostaviti izvješće o radu i rezultatima rada Centra, prethodno usvojeno na Vijeću Centra.

Članak 10.

Za rad Centra odgovorno je sedmeročlano Vijeće centra.

Članove Vijeća čini po jedan predstavnik svakog odsjeka Fakulteta.

Članove Vijeća imenuje Fakultetski kolegij na prijedlog pročelnika odsjeka i dekana, većinom glasova svih članova Fakultetskog kolegija.

U Vijeće može biti izabran zaposlenik Fakulteta u znanstveno-nastavnom zvanju.

Mandat članova Vijeća je dvije godine. Ista osoba može biti ponovno imenovana za člana Vijeća.

Članak 11.

Vijeće Centra radi na sjednicama Vijeća.

Sjednice Vijeća Centra saziva voditelj Centra.

Vijeće Centra održava sjednice po potrebi, a najmanje dvaput godišnje.

Na sjednicama Vijeća Centra vodi se zapisnik.

Članak 12.

Djelokrug rada Vijeća Centra:

* sudjelovanje u pripremama dokumenata vezanih uz rad Centra,
* sudjelovanje u pripremama i radu znanstveno-istraživačkih, stručnih, obrazovnih te promidžbenih aktivnosti Centra,
* usvajanje izvješća o radu i rezultatima rada Centra, jednom godišnje.

Članak 13.

Članovi Vijeća i voditelj Centra mogu biti razriješeni dužnosti i prije isteka vremena na koje su izabrani ako:

* sami zatraže razrješenje,
* ne ispunjavaju dužnosti za koje su izabrani,
* ozbiljno ili trajno krše odredbe zakona i drugih propisa,
* zlouporabe svoj položaj,
* svojim ponašanjem povrede ugled Fakulteta,
* nastanu takvi razlozi koji po posebnim propisima ili propisima kojima se uređuju radni odnosi dovode do prestanka radnog odnosa,
* svojim nesavjesnim ili nepravilnim radom prouzroče Fakultetu veću štetu ili ako zanemaruju ili nesavjesno obavljaju svoje dužnosti,
* izgube sposobnost obavljanja dužnosti.

Članak 14.

Ovaj Pravilnik stupa na snagu osmog dana od dana objave na oglasnoj ploči Fakulteta ili na mrežnim stranicama Fakulteta.

KLASA:

URBROJ:

U Zagrebu,

 DEKAN FAKULTETA

 Prof. dr. sc. Mirko Planinić